NELJANDA KOOSSEISU

MÄÄRUS

Haapsalu,		23. september 2005 nr 76

Haapsalu põhimääruse muutmine

Kohaliku omavalitsuse korralduse seaduse muutmise seadusega (RTI, 02.06.2005, 31, 230)  muudeti kohaliku omavalitsuse korralduse seadust ning sellest tulenevalt on vajalik muuta Haapsalu põhimäärust.
Juhindudes kohaliku omavalitsuse korralduse seaduse § 6 lg 3 p 1, § 22 lg 1 p 9, § 23, Haapsalu põhimääruse § 12 lg 1 p 9, § 62 ja haldusmenetluse seadusest, Haapsalu Linnavolikogu määrab:

1.	Muuta Haapsalu Linnavolikogu 28.03.2003 määrusega nr 9 kinnitatud Haapsalu põhimäärust alljärgnevalt:
1.1.	muuta § 12 lg 1 p 32 ja sõnastada järgmiselt: “32) üldplaneeringu algatamine, kehtestamine ja muutmine”;
1.2.	§ 12 lg 1 p 35 lugeda kehtetuks;
1.3.	muuta § 17 lg 1 ja sõnastada järgmiselt: “(1) Kui volikogu esimees või aseesimees astub tagasi volikogu esimehe või volikogu aseesimehe ametikohalt, teatab ta sellest volikogu istungil ning esitab avalduse linnasekretärile. Avalduse esitanu loetakse tagasi astunuks avalduses märgitud kuupäevast, mis ei või olla varasem kui järgmine tööpäev avalduse esitamisest. Võimalusel jätkab avalduse esitanu volikogu esimehe või aseesimehe ülesannete täitmist kuni volikogu uue esimehe või aseesimehe valimiseni.”;
1.4.	muuta § 22 lg 3 ja sõnastada järgmiselt: “Linnavolikogu istungi kutsub kokku linnavolikogu esimees või tema asendaja, kelleks on aseesimees või aseesimehe puudumisel volikogu vanim liige, volikogu poolt kehtestatud korras. Linnavolikogu uue koosseisu esimese istungi kutsub kokku linna valimiskomisjoni esimees hiljemalt seitsmendal päeval pärast valimistulemuste väljakuulutamist. Linnavolikogu valimiste eel toimub linnavolikogu viimane korraline istung mitte hiljem kui valimiste päevale eelneva teise nädala reedel. Volikogu valimiste päevast kuni valimistulemuste väljakuulutamiseni linnavolikogu korralisi istungeid ei toimu.”;
1.5.	täiendada § 23 lg 1 lausega: “Esimehe või aseesimehe puudumisel juhatab istungit kohalolevatest volikogu liikmetest vanim liige.”;
1.6.	täiendada §-ga 26¹ järgmises sõnastuses: 
“Paragrahv 26¹. Volikogu komisjoni esimehe, aseesimehe ja revisjonikomisjoni liikme tagasiastumine

Volikogu komisjoni esimehe, volikogu komisjoni aseesimehe, revisjonikomisjoni liikme tagasiastumise korral esitab ta avalduse linnasekretärile. Avalduse esitanu loetakse tagasi astunuks avalduses märgitud kuupäevast, mis ei või olla varasem kui järgmine tööpäev avalduse esitamisest. Linnasekretär teavitab kohe volikogu esimeest või tema asendajat.”;
1.7.	muuta § 29 lg 8 ja sõnastada järgmiselt: “(8) Linnavolikogu valib linnapea kuni neljaks aastaks salajasel hääletamisel. Igal linnavolikogu liikmel on valimisel üks hääl.”;
1.8.	muuta § 30 lg 1 p 7 ja sõnastada järgmiselt: “7) esitab linnavalitsusele ametisse nimetamiseks linna ametiasutuse juhi kandidaadi ja ametisse kinnitamiseks linna ametiasutuse hallatava asutuse juhi kandidaadi, teeb valitsusele ettepaneku nimetatud juhtide ametist vabastamise kohta, teostab tööandja teisi õigusi ja kohustusi, kui volikogu või valitsuse õigusaktis ei ole sätestatud teisiti;”;
1.9.	täiendada § 33 lg 2 ja sõnastada järgmiselt: “(2) Linnapea või valitsuse liikme tagasiastumise korral esitab ta avalduse linnasekretärile. Avalduse esitanu loetakse tagasi astunuks avalduses märgitud kuupäevast, mis ei või olla varasem kui järgmine tööpäev avalduse esitamisest. Linnasekretär teavitab kohe volikogu esimeest või tema asendajat. Linnavalitsuse liikme volituste lõpetamise otsustab linnavolikogu.”;
1.10.	muuta § 36 lg 2 ja sõnastada järgmiselt: “(2) Linnavalitsus on otsustusvõimeline, kui tema istungist võtab osa üle poole valitsuse koosseisust, sealhulgas linnapea või tema asendaja. Istungist võtab sõnaõigusega osa linnasekretär või tema asendaja.”;
1.11.	muuta § 36 lg 5 ja sõnastada järgmiselt: “(5) Linnavalitsuse täpsema töökorra tegevuse alused kehtestab volikogu.”;
1.12.	muuta § 37 ja sõnastada järgmiselt: “Paragrahv 37. Linnavalitsuse komisjonid

(1)	Linnavalitsus võib temale pandud ülesannete täitmiseks ja linnavalitsuse ettepanekute väljatöötamiseks moodustada ajutisi komisjone (edaspidi komisjon).
(2)	Linnavalitsuse komisjonide täpsemad moodustamise alused ja korrad ning tegevuse alused kehtestab volikogu.”;
1.13.	lisada § 38 lg 4 p 8¹ järgmises sõnastuses: “8¹) kriminaalmenetluse seadustiku (RT I 2003, 27, 166; 83, 558; 88, 590; 2004, 65, 456; 2005, 20, 127) §-s 141 sätestatud juhul prokuratuuri määruse või kohtumääruse alusel linnapea teenistussuhte peatumise määruse saamisele järgnevast tööpäevast;”;
1.14.	lisada § 38 lg 4 p 9¹ järgmises sõnastuses: “9¹) vastutab sünni- ja surmaaktide õigusaktidele vastava koostamise eest kooskõlas perekonnaseaduse (RT I 1994, 75, 1326; 1996, 40, 773; 49, 953; 1997, 28, 422; 35, 538; 2000, 50, 317; 2001, 16, 69; RT III 2001, 15, 154; RT I 2001, 53, 307; 2002, 53, 336; 2003, 78, 527; 2004, 14, 92; 22, 148; 2005, 1, 1; 20, 124) § 108 2. lõikega.”;
1.15.	lisada § 41 lg 1¹ järgmises sõnastuses: “(1¹) Palgalisel ametikohal töötavale linnapeale makstakse ametist vabastamisel hüvitist kuue kuu ametipalga ulatuses, kui ametist vabastamine toimub volikogu algatusel toimuva linna haldusterritoriaalse korralduse muutmise tõttu.”;
1.16.	muuta § 41 lg 3 ja sõnastada järgmiselt: “(3) Lõigetes 1 ja 1¹ ettenähtud hüvitused makstakse välja linnavalitsuse poolt linna eelarvevahendite arvelt.”;
1.17.	muuta § 49 lg 3 ja sõnastada järgmiselt: “(3) Koormise määramisel kehtestatakse koormise olemus, ulatus, täitmise tingimused ja kord ning koormise täitmise üle kontrolli teostamise kord.”;
1.18.	täiendada § 49 lg 4 järgmise lausega: “Volikogu poolt vastava loa andmisel määratakse volikogu poolt kehtestatud korras koormise täitmiseks vajalike tööde maksumus.”;
1.19.	muuta § 49 lg 5 ja sõnastada järgmiselt: “(5) Koormise täitmist kontrollib valla- või linnavalitsus.”;
1.20.	muuta § 49 lg 7 ja sõnastada järgmiselt: “(7) Koormisena ei või kehtestada makse, trahve, teenustasusid, lõive ega muu nimetusega rahalisi makseid.”;
1.21.	muuta § 58 lg 1 ja sõnastada järgmiselt: “(1) Arengukava võetakse vastu vähemalt kolmeks järgnevaks aastaks. Kui on kolmest aastast pikemaajalisi varalisi kohustusi või neid kavandatakse pikemaks perioodiks, peab arengukava olema kavandatud selleks perioodiks.”;
1.22.	muuta § 63 lg 5 ja sõnastada järgmiselt: “(5) Linnavalitsuse määrused jõustuvad kolmandal päeval pärast nende avalikustamist, kui määruses eneses ei ole sätestatud  hilisemat tähtpäeva. Korraldused jõustuvad teatavakstegemisest, kui korralduses eneses ei ole sätestatud hilisemat tähtpäeva. Korraldused tehakse teatavaks korralduse koopia üleandmise või saatmise teel.”.

2.	Määrus avalikustada linnavolikogu kantseleis ja avaldada elektroonilises Riigi Teatajas.

3.	Määrus jõustub 17.10.2005. a.

4.	Määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse avalikustamisest.

Andres Ammas
Volikogu esimees